Matthew Caruana Galizia huwa xhud ieħor li xehed fl-inkjesta Egrant li stqarr li kien ġie mwissi mill-Maġistrat Aaron Bugeja li jista' jkun hemm konsegwenzi kemm il-darba provi li għandu fil-pussess tiegħu jiġu mgħoddija lill-inkjesta. "Meta aktar minn sena ilu kont xhedt quddiem il-Maġistrat Aaron Bugeja, huwa wissieni li ma setgħax jagħtini l-protezzjoni jekk jien ngħaddilu l-e-mails u l-informazzjoni li għandi". Maria Efimova kienet stqarret l-istess ħaġa meta qalet li l-Maġistrat Bugeja kien wissieha li l-provi li hi allegat li kellha f'idejha dwar ksur ta' liġi minn persuni oħrajn jistgħu jinkriminawha għax jista' jagħti l-każ li għandha fil-pussess tagħha dokumenti li mhux suppost jinsabu f'idejha. L-inkjesta ma pprovdiet immunità mill-prosekuzzjoni jew whistleblower status lil ħadd. Il-Maġistrat m'għandux is-setgħa li jxejjen akkużi bi bdil ma' evidenza li tista' tintuża mill-prosekuzzjoni. Għaliex f'inkjesta, il-Maġistrat ma jagħmilhiex ta' mħallef, jew ta' prosekutur, jew saħansitra ta' investigatur. Xogħolu jikkonsisti biss fil-ġbir tal-provi u m'għandux is-setgħa li jagħti garanziji dwar il-mod kif dawk il-provi jistgħu jintużaw mill-pulizija jew mill-prosekuzzjoni. F'reazzjoni għal intervista li Cyrus Engerer ta lil Lovin Malta , Matthew Caruana Galizia kiteb: "jeżistu mijiet ta' gigabytes ta' provi dwar Egrant u dwar il-korruzzjoni ta' Keith Schembri u ta' Konrad Mizzi". Matthew Caruana Galizia jgħid li bħala riżultat tat-twissija ta' Aaron Bugeja "nofs il-provi ma nġabux quddiem l-inkjesta sakemm imbagħad il-Pulizija Federali Ġermaniża imponiethom fuq il-Pulizija Maltija, li kienu xtraw kopja". "Għal kważi sena sħiħa sakemm interveniet il-Pulizija Ġermaniża, l-Maġistrat kien fil-għama". In-nofs l-ieħor tal-provi jikkonsisti f'e-mails li kienu ntbagħtu minn Nexia BT u Mossack Fonseca wara li li feġġew fl-aħbarijiet l-istejjer b'rabta mal- Panama Papers. "Dawn l-e-mails fihom dokumenti dwar Egrant li kienu ġew iffalsifikati minn Karl Cini u Luis Quiel, avukat ma' Mossack Fonseca li aktar tard kien tkeċċa. La l-Maġistrat Bugeja u lanqas l-Ispettur inkompetenti Ian Abdilla m'għamlu xi talba biex tiġi mgħoddija lilhom din l-informazzjoni." Dak li stqarr Matthew Caruana Galizia dwar l-iffalsifikar tad-dokumenti dwar Egrant huwa ferm sinjifikanti u dan fil-kuntest tal-fatt li s'issa ftit li xejn ħareġ mir-riżultat tal-inkjesta. Din l-istqarrija tikkonferma dak li kkonkludiet l-inkjesta dwar l-iffalsifikar tad-dokumenti iżda titfa' r-responsabbiltà għal dan l-iffalsifikar band'oħra. Matthew Caruana Galizia kkonkluda billi kiteb li "Cyrus Engerer u Joseph jinteressahom biss il-flus u s-setgħa — u dawn ikunu jriduhom u jakkwistawhom akkost li min jesiġi l-kontabilità mingħandhom jispiċċa trietaq". "Aħna rridu li ssir il-ġustizzja. U l-ġustizzja ser isseħħ." Araw it-test sħiħ tal-post ta' Matthew Caruana Galizia u l-link għall-intervista li għamlet Lovin Malta lil Cyrus Engerer: Previous: Jaqueline Alexander direttriċi fuq biżibilju ta' kumpanniji Next: Għandna problema serja ma' wiċċna window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });
Matthew Caruana Galizia: Karl Cini ffalsifika dokumenti dwar Egrant